### ****ΚΡΙΤΗΡΙΟ ΑΞΙΟΛΟΓΗΣΗΣ ΣΤΗ ΝΕΟΕΛΛΗΝΙΚΗ ΓΛΩΣΣΑ Α΄ ΛΥΚΕΙΟΥ****

### ****ΚΕΙΜΕΝΟ: Οι ξένες γλώσσες στο σχολείο****

Είναι περίεργο. Με τη χειρότερη ίσως –σε μέσα, χρόνο, μέθοδο, αναλογία διδασκόντων-διδασκομένων κ.λπ.– ξενόγλωσση σχολική εκπαίδευση, η Ελλάδα ανήκει στις χώρες με την υψηλότερη γλωσσομάθεια! Οι Έλληνες μαθαίνουν τελικά ξένες γλώσσες. Η γλωσσομάθεια των Ελλήνων ανάμεσα στους πολίτες της Ευρωπαϊκής Κοινότητας είναι στατιστικώς αποδεδειγμένη.

Μόνο που μαθαίνουν ξένες γλώσσες πληρώνοντας «έξτρα». Με άλλα λόγια, την απαραίτητη πια σήμερα για τον πολίτη της Ευρώπης γνώση μίας τουλάχιστον ξένης γλώσσας (απαραίτητη υπό τις σημερινές συνθήκες όσο τα μαθηματικά λ.χ. ή και αυτή ακόμα η μητρική γλώσσα, ας μη φανεί υπερβολή) την έχουμε παραχωρήσει στην **ιδιωτική** πρωτοβουλία, στα φροντιστήρια και στα ιδιωτικά σχολεία, προς δόξαν και πάλι της «δωρεάν παιδείας» που παρέχουμε στην Ελλάδα. Γιατί, όσο κι αν **έχει βελτιωθεί** η κατάσταση έναντι του παρελθόντος, όσο κι αν διαθέτουμε σήμερα πια στη δημόσια εκπαίδευση ένα καλό δυναμικό, ικανό να διδάξει σωστά την ξένη γλώσσα, η κατάσταση στη δημόσια εκπαίδευση από πλευράς ξενόγλωσσης παιδείας παραμένει προβληματική έως απογοητευτική. Τα παιδιά δεν μαθαίνουν μέσα στο σχολείο μία έστω ξένη γλώσσα σε επίπεδο που να μπορούμε να πούμε ότι τη **γνωρίζουν**. Για απόκτηση πιστοποιητικού γνώσης της ξένης γλώσσας, με μόνη τη διδασκαλία στο δημόσιο σχολείο, δεν μπορεί φυσικά να γίνει λόγος, όπως έχουν σήμερα τα πράγματα.

Κι όμως, η κατάσταση της παιδείας μας και στον τομέα αυτόν πρέπει και μπορεί να αλλάξει ριζικά. Δεν είναι **ανέφικτο** να μαθαίνουν οι μαθητές μας μέσα στο σχολείο τους μία τουλάχιστον ξένη γλώσσα. Χρειάζεται να αυξηθούν οι ώρες διδασκαλίας των ξένων γλωσσών στο Δημοτικό και στο Γυμνάσιο, να χρησιμοποιούνται κατάλληλα ξενόγλωσσα βιβλία και αποτελεσματικές μέθοδοι διδασκαλίας, να γίνεται η διδασκαλία της ξένης γλώσσας σε **ολιγομελή** και ομοιογενή, από πλευράς γνώσης και επίδοσης, τμήματα μαθητών, να στηρίζεται οπτικοακουστικά με σύγχρονα τεχνολογικά εκπαιδευτικά μέσα και να έχουν οι διδάσκοντες της ξένης γλώσσας την απαιτούμενη επιστημονική και διδακτική επάρκεια. Αν γίνουν όλα αυτά, τότε ασφαλώς τα αποτελέσματα θα είναι πολύ καλύτερα.

***Γ. Μπαμπινιώτης,*Παιδεία, Εκπαίδευση και Γλώσσα*(Αθήνα: Gutenberg, 1994).***

#### Παρατηρήσεις

**Α.**Να πυκνώσετε το νόημα της 2ης § και 3ης § σε 60-80 λέξεις.

 **Β1. Να σημειώσετε ποια από τις παρακάτω προτάσεις είναι σωστή (Σ) ή λανθασμένη (Λ) αιτιολογώντας την απάντησή σας με χωρία του κειμένου:**

* Το εκπαιδευτικό σύστημα στην Ελλάδα υποστηρίζει τη διδασκαλία των ξένων γλωσσών.
* Τα ελληνόπουλα είναι εξαιρετικοί γνώστες ξένων γλωσσών.
* Τα ξενόγλωσσα πτυχία μπορούν να δοθούν και μέσα από το δημόσιο σχολείο.
* Η επάρκεια των καθηγητών των ξένων γλωσσών είναι ένα από τα προαπαιτούμενα για τη βελτίωση της διδασκαλίας.

**Β2. Να αιτιολογήσετε τη χρήση των σημείων στίξης στις παρακάτω περιπτώσεις: διπλή παύλα:** –σε μέσα, χρόνο, μέθοδο, αναλογία διδασκόντων-διδασκομένων κ.λπ.–/ **εισαγωγικά:** «δωρεάν παιδείας»**.**

**Β3.**Να γράψετε μια **αντώνυμη** λέξη για καθεμιά από τις παρακάτω λέξεις του κειμένου: ιδιωτική, έχει βελτιωθεί, γνωρίζουν, ανέφικτο, ολιγομελή.

**Β4.** Να επιλέξετε τη σωστή απάντηση.

Γλωσσομάθεια σημαίνει:

* εκμάθηση της μητρικής γλώσσας.
* διδασκαλία ξένων γλωσσών.
* γνώση ξένων γλωσσών.
* χρήση ξένων λέξεων σε μια άλλη γλώσσα.

**Παραγωγή Λόγου**

**Γ.**Θεωρείτε απαραίτητη στην εποχή μας την καλή γνώση ξένων γλωσσών; Να γράψετε ένα άρθρο στην ιστοσελίδα του σχολείου σας στο οποίο θα προβάλλετε τα πλεονεκτήματα της γλωσσομάθειας στη σύγχρονη εποχή. (250-300 λέξεις).